Københavns Politi har offentliggjort en overvågningsvideo af den efterlyste fra nattens eksplosion i Hermodsgade på Nørrebro.

- Personen bærer tøj, der minder om efterårs- eller vinterbeklædning. Hvis borgere ser folk, der er klædt usædvanligt for årstiden, vil vi opfordre dem til at kontakte politiet på 114, skriver Københavns Politi i pressemeddelelsen.

På videoen kan man se, hvordan den mistænkte placerer en sort plastikpose foran nærpolitistationen.

Signalement Gerningsmanden beskrives som en mand i alderen 15-25 år, 170-180 cm høj, almindelig af bygning, iført en sort jakke med afstivet skygge på hætten og hætten trukket over hovedet, mørke løstsiddende bukser med en lomme på højre bukseben, lyst mærke på lommen på buksebenet, sorte sko med sorte såler, handske på venstre hånd. Kilde: Københavns Politi

Indtil videre har mindst 76 borgere henvendt sig med oplysninger angående eksplosionen i nat.

Vidner efterlyses

Tidligere i dag holdt politiet et pressemøde, hvor man efterlyste flere konkrete vidner. Blandt andet en taxachauffør og to cyklister, der i nat kørte forbi gerningsstedet.

- Alt, hvad man kan have observeret i går nat, er vigtigt, sagde chefpolitiinspektør Jørgen Bergen Skov.

Eksplosionen på nærpolitistationen på Nørrebro i nat er den anden på blot en uge i København. Men Københavns Politi vil endnu ikke kæde eksplosionen på Nørrebro sammen med eksplosionen ved Skattestyrelsen på Østerbro tirsdag aften.

Læs også : OVERBLIK Her er de otte eksplosioner, der har ramt hovedstaden siden februar

Alligevel betragter statsminister Mette Frederiksen (S) situationen som så alvorlig, at hun i dag har meddelt, at hun vil indkalde Regeringens Sikkerhedsudvalg, der træder sammen, når sager om landets sikkerhed skal drøftes.